ຄົນວາງລະເບີດສະລະຊີບ ປອມເປັນແມ່ຍິງ ສັງຫານ ທະຫານຝຣັ່ງ 4 ຄົນ ຢູ່ອັຟການິສຖານ
ການ​ໂຈ​ມຕີ​ສະລະ​ຊິ​ບ​ ໃນ​ພາກ​ຕາ​ເວັນ​ອອກ​​ຂອງ​ອັ​​​ຟການິສຖານ ເອົາຊີວິດທະຫານ​​ຝຣັ່ງ ໃນກອງ​ກຳລັງຂອງ​ເນ​ໂຕ້ 4 ຄົນ ແລະ 5 ຄົນໄດ້ຮັບບາດເຈັບ.
ຜູ້ໂຈມຕີສະລະຊີບທີ່ປອມໂຕເປັນແມ່ຍິງໂດຍໃສ່ຜ້າຄຸມໜ້າ ໄດ້ບີບຄະນວນລະເບີດໃຫ້ ແຕກຂຶ້ນທີ່ຕະຫຼາດແຫ່ງນຶ່ງ ໃນພາກຕາເວັນອອກຂອງອັຟການິສຖານ ໃນວັນເສົາມື້ນີ້ ເຮັດໃຫ້ທະຫານຝຣັ່ງທີ່ສັງກັດ ຢູ່ໃນກຳລັງເນໂຕ້ 4 ຄົນເສຍຊີວິດ ແລະອີກ 5 ຄົນໄດ້ ຮັບບາດເຈັບ ຖະແຫລງການຈາກທຳນຽບປະທານາທິບໍດີຝຣັ່ງ ທ່ານ Francois Holland ແຈ້ງວ່າ ສາມຄົນໃນຈໍານວນຂອງຜູ້ໄດ້ຮັບບາດເຈັບ ແມ່ນມີອາການສາຫັດ ປະທານາທິບໍດີ Holland ໄດ້ສົ່ງລັດຖະມົນຕີປ້ອງກັນປະເທດ ທ່ານ Jean-Yves Le Drian ໄປຍັງອັຟການິສຖານ ຫລັງຈາກການໂຈມຕີໃນມື້ນີ້ ເຈົ້າໜ້າທີ່ອັຟການິສຖານກ່າວວ່າ ເຫດຮ້າຍດັ່ງກ່າວເກີດຂື້ນທີ່ແຂວງ Kapisa ບ່ອນ ທີ່ສ່ວນໃຫ່ຍຂອງກຳລັງເນໂຕ້ແມ່ນທະຫານຝຣັ່ງ ກຸ່ມທາລີບານ ໄດ້ອ້າງເອົາຄວາມຮັບຜິດຊອບໃນການໂຈມຕີ ໂດຍກ່າວວ່າ ທັງກໍາລັງທະຫານຝຣັ່ງແລະທະຫານອັຟການິສຖານໄດ້ຮັບບາດເຈັບລົ້ມຕາຍ ທ່ານ Holland ໄດ້ປະກາດໃນເດືອນແລ້ວນີ້ວ່າ ຝຣັ່ງຈະຖອນທະຫານສ່ວນໃຫຍ່ຂອງ ຕົນອອກຈາກອັຟການິສຖານພາຍໃນທ້າຍປີນີ້ ສອງປີກ່ອນກຳນົດທີ່ ໄດ້ຕົກລົງກັນໄວ້ ກັບອົງການເນໂຕ້ ການວາງລະເບີດທີ່ແຂວງ Kapisa ໃນວັນເສົາມື້ນີ້ ເປັນການໂຈມຕີທີ່ຮ້າຍແຮງສຸດຄັ້ງ ທີ່ສອງຕໍ່ທະຫານເນໂຕ້ ຫວ່າງບໍ່ນານຜ່ານມານີ້ ເນໂຕ້ໄດ້ລາຍງານວ່າ ສະມາຊິກຄົນ ນຶ່ງຂອງຕົນໄດ້ຖືກລະເບີດຕາຍ